google/wiki40b huggingface dataset:
תחריט

תחריט הוא טכניקה של דפוס שקע. בשפות זרות, כדוגמת האנגלית, משמש המונח "תחריט" (Engraving) גם לתיאור עיטורים החרוטים על גבי עצמים וחומרים שונים, בדומה לתבליט שטוח.

ההיסטוריה של התחריט

במשך אלפי שנים שימש התחריט כשיטה לעיטור חפצי־נוי, כגון תכשיטים וחפצי מתכת אחרים. הניסיון של צורפים וחרשי מתכת בעיצוב אמנותי הוביל אמנים לפיתוח טכניקות חריתה מדויקות יותר. השימוש בתחריט על לוחות נחושת החל בגרמניה ובאיטליה במחצית המאה ה-15. למעשה, לרבים מאמני התחריט המוקדמים היה ניסיון בצורפות. תקופת השיא של התחריט הייתה בין השנים 1470 ל-1530, שבהן פעלו אמנים כגון אלברכט דירר, לוקס ואן ליידן (Lucas van Leiden) ואחרים.
לאחר תקופה זו החלה טכניקת התצריב לדחוק את מקומו של התחריט, בעיקר בשל העובדה כי לימוד טכניקה זו הוא פשוט יותר. אמנים רבים, כדוגמת רמברנדט, שילבו ביצירותיהם את שתי הטכניקות.

טכניקת יצירת תחריט מודפס

התחריט נוצר על ידי חריתה של דימוי על גבי לוח הדפסה. לוח ההדפסה המסורתי עשוי בדרך כלל מנחושת. החריתה נעשית בעזרת מכשיר חד הנקרא חֶרֶט (Burin), שבעזרתו חורצים את לוח ההדפסה. בתהליך ההדפסה נמרח צבע מיוחד על לוח ההדפסה. בתהליך של ניקוי מוסר הצבע כך שנשאר רק הצבע שבין החריצים. בעזרת מכבש דפוס מצמידים נייר אל לוח ההדפסה, כך שהצבע שבתוך חריצי הלוח מועבר אל גיליון הנייר.
ישנם כמה סוגים שונים של חרטים המשמשים ליצירת הדימוי המודפס. ישנם חרטים שחודם הוא בעל זווית נטוייה (angle tint tool). חרטים אלו יוצרים קו מעוקל מעט, אך בעל חדות. חרטים אחרים, המכונים "פלורנטינים" (Florentine), הם בעלי חוד ישר ומחורץ היכול לייצר מספר קווים בחריצה אחת. כלי זה משמש למילוי אזורים גדולים.
למרות אופיו הקווי והשטוח של הדימוי המופק בתהליך ההדפסה, ניתן להגיע לגוונים שונים של הצבע המודפס. דבר זה נעשה על ידי גילופו של לוח ההדפסה בגבהים שונים. שקע עמוק משמעו יותר צבע, כלומר הדפסה כהה יותר, ואילו שקע רדוד יותר יוצר גוון בהיר יותר. נפח נהוג ליצור על ידי שימוש ברשתות של קווים שתי וערב, המאפשרות להגיע לרמות כהות שונות.
חרטים מודרניים עובדים על עץ, שאינו מצריך שימוש בכימיקלים, במיוחד עצי פרי רכים כגון זית. לשם כך יש מגוון של כלים שיוצרים חיתוכים שונים ומאפשרים את כל גוני האפור בין הלבן לשחור.
שבתי נחומוביץ

הרב שבתי נחומוביץ (תרנ"ג, 1893 - א' באב ה'תשל"א, 23 ביולי 1971) היה ראש ישיבה ומשגיח ליטאי, חניך אסכולת נובהרדוק של תנועת המוסר. ראש ישיבת נובהרדוק "בית יוסף" בשדליץ ובחיפה ומשגיח ישיבת תפארת ישראל בחיפה.

ביוגרפיה

נולד לחיה ומאיר שמשון נחומוביץ באיישישוק, ליטא. בגיל בר מצווה, נסע ללמוד בישיבת נובהרדוק אצל ה"סבא" רבי יוסף יוזל הורוביץ. 
ניהל את ישיבת נובהרדוק בשכונת יברסקי בזאר (השוק היהודי) בקיוב, ואחר כך כיהן כראש ישיבה ומשגיח בסניפי נובהרדוק בזולטניש וצ'רקאסי. הוא היה פעיל בהסדרת פטורים לבני ישיבות מגיוס לצבא הרוסי ובשל כך נאלץ בראשית שנות ה-20 של המאה ה-20 לברוח מרוסיה. בשנת ה'תרפ"א (1921) התמנה כראש ישיבת "בית יוסף" בשדליץ בראשה עמד 7 שנים עד שנת עלותו לארץ ישראל בשנת תרפ"ח (1928).
שנה אחרי עלייתו הקים סניף של ישיבת נובהרדוק בחיפה. זמן מה לאחר מכן התמנה כר"מ וכמשגיח בישיבת תפארת ישראל וכיהן בתפקיד זה עד פטירתו בא' באב ה'תשל"א, 23 ביולי 1971.
החליף אותו בתפקידו בישיבה, הרב חיים זייצ'יק, אף הוא מתלמידי נובהרדוק.
כתביו ובהם חידושי תורה על מסכתות הש"ס ושיחות מוסר שהעביר בישיבותיו, לא נדפסו בספר. הערות קצרות בענייני מוסר שכתב, נדפסו בכתבי עת תורניים.
ויקטוריה (קולומביה הבריטית)

גאוגרפיה

העיר ממוקמת בקצהו הדרומי של האי ונקובר, לחוף מיצר חואן דה פוקה.
בעיר רבתי מתגוררים 335,000 תושבים.

היסטוריה

קודם להגעתם של מתיישבים אירופים בסוף המאה ה-18 היו באזור מספר יישובים של אנשי הסאליש והסונגיס. בשנת 1790 ושוב בשנת 1792 ביקרו באזור מגלים וחוקרים ספרדיים.
יישוב ראשון נוסד באזור בשנת 1843 על ידי ג'יימס דאגלס ונקרא "מוצג קאמסון" (מקור השם במילה "קאמסוק" שמשמעה - חבצלת בר). יישוב זה היה יישוב בעלות חברת מפרץ הדסון.
אנשי שבט הסונגיס הקימו כפר ממול למוצב אך נאלצו לעזבו ולעבור צפונה שהמושבה הפכה למושבת כתר.
ויקטוריה הפכה לעיר בשנת 1862, והוקם בה בשנת 1865 נמל הצי המלכותי (נמל המשמש כיום את הצי המלכותי הקנדי).
עם גילוי זהב באזור הפכה ויקטוריה לנמל עיקרי לסחר באזור. בשנת 1866 אוחד האי ונקובר מבחינה מנהלית עם המושבה היבשתית, וויקטוריה הפכה לבירת המושבה המאוחדת, ועם צירופה של המושבה לאיחוד קנדה היא הפכה לבירת הפרובינציה בשנת 1871.
בשנת 1886 הוקמה הרכבת הקנדית הפסיפית ובעקבות הקמתה של זו הפכה ונקובר לבירה הכלכלית האזורית וויקטוריה ירדה ממעמדה.
ויקטוריה נותרה אתר תיירות ונופש, ומעמדה ככזו התחזק בעקבות פתיחת גני בוצ'ארט בשנת 1904.

אקלים

האקלים באזור ויקטוריה ממוזג, עם טמפרטורות שאינן עוברות את ה-C‏30° ביום ואינן יורדות מתחת ל-0°C בלילה.
בינואר, הטמפרטורות הממוצעות הן בין 7.0°C - 3.0°C ביולי בממוצע הוא בין 19.8°C ל-11.3°C.
הטמפרטורה הגבוהה ביותר שנמדדה הייתה ב-16 ביולי 1941 והייתה: 35.0°C
הטמפרטורה הנמוכה ביותר שנמדדה הייתה ב-28 בינואר 1950: −15.6°C.
החורפים בוויקטוריה גשומים, והקייצים יבשים.
כמות המשקעים הממוצעת של חודש ינואר היא 94.3 מילימטרים של גשם, וכן יורדים בממוצע 15.2 ס"מ של שלג. כמות המשקעים הממוצעת של חודש יולי היא 14 מילימטרים של גשם.

תחבורה

בעיר נמצא שדה התעופה הבינלאומי ויקטוריה וכן יוצאות ממנה מעבורות לונקובר, איי גאלף ומדינת וושינגטון.
רפואה בחלל

רפואת חירום

במצבים בהם הפציעה חמורה ולא ניתנת לטיפול המשימה מבוטלת והצוות חוזר לכדור הארץ לטיפול בעזרת אמצעים שישנם רק בכדור הארץ.

טיפול רפואי לפני טיסה בחלל

בהכנות לפני טיסה לחלל האסטרונאוטים עוברים בדיקות גופניות.
הבדיקות נשלחות לבדיקה במעבדה קלינית, שם מנתחים את תוצאות בדיקות הדם, השתן והצואה שעברו. ישנן גם בדיקות הבודקות את תפקודי הריאות, את השיניים ואת העיניים (בדיקת ראייה). בנוסף לכך האסטרונאוטים עוברים בדיקות מקיפות כמו טייסים, הבודקות לחץ דם, דופק, רמת חמצן בגוף, רמת הסידן בעצמות, פעילות במוח ועוד. כשבוע לפני השיגור האסטרונאוטים מבודדים על מנת למנוע התפשטות מחלות זיהומיות שיכולות להתפשט בפגישה עם אנשים.

טיפול רפואי לאחר שהות בחלל

רוב האסטרונאוטים מאושפזים בבית החולים למשך חצי שנה-שנה וחצי, שבמהלכן הם צריכים לחזור להתרגל להשפעת כוח הכבידה על גופם. רוב האסטרונאוטים גובהים כ-5 ס"מ בחלל וכאשר הם חוזרים לכדור הארץ גובהם המקורי לאט לאט חוזר.

טכנולוגיה רפואית ושימושיה במהלך שהות בחלל

הטכנולוגיה של היום מאפשרת לצייד את כל האסטרונאוטים בציוד אישי - מערכת חיישנים ומערכות הדמיה, הבודקים נתונים שונים בגופם: לחץ דם, דופק, רמת חמצן בדם, קצב לב, מצב הריאות, רמת הסידן בעצמות, פעילות המוח ועוד. חיישנים אלה מעבירים את נתוניהם אל כדור-הארץ באמצעות מערכת התקשורת של החללית, וכאן עוברים על הנתונים ברציפות. אם מגלים בעיה, האסטרונאוטים מקבלים הנחיות ברורות מן הקרקע מה עליהם לעשות. החללית מצוידת בתרופות מגוונות, באמצעי חבישה וטיפול במקרי פציעה ובעזרים רפואיים אחרים. 

לידה בחלל והשלכותיה

לידה בחלל תוכל להתקיים אך תארך יותר זמן בגלל דלדול שרירי הבטן של היולדת.] בשלבים מתקדמים של הלידה, היולדת מקבלת צירי לחץ (שרירי הרחם מתכווצים באופן לא רצוני) ואז היולדת צריכה לתת התנגדות בעזרת כיווץ שרירי הבטן -שזהו שריר רצוני בהחלט.
אם היולדת לא מכווצת את שרירי הבטן הלידה תמשך זמן רב ועלולה להסתבך
בסיבוכים רבים כגון: דימום משמעותי של האם עד לצורך עירוי מנות דם, חוסר חמצן לתינוק, ניתוחי חירום ועוד.
תינוק שנולד בחלל יכול להמשיך לשהות שם. עם זאת, הוא לא ישרוד בכדור הארץ משום שבחלל יש ירידה של 22% מנפח הדם שיש לנו בארץ, עוד סיבה היא ששריר הלב מידלדל כי בהיעדר כוח כבידה הוא לא מתמודד עם נוזלים שמצטברים בחלק הגוף התחתון, הנוזלים בחלל מפוזרים במישור ולכן כאשר בן אדם שחי בחלל ינחת בכדור הארץ השינוי הדרסטי של כוח הכבידה ישפיע מאוד על הלב והלב לא יוכל לספק את הדרישות האקוטיות, התופעה תהיה כמו התקף לב – אספקת הדם לא תעמוד בקצב של הדרישה המוגברת מהלב והוא יקרוס.
ליגת האלופות בכדורסל

היסטוריה

באוקטובר 2015, פיב"א הודיעה שהיא הקימה תחרות חדשה שתתחרה ביורוקאפ של היול"ב. התחרות החדשה המשיכה את הסופרוליג.

פורמט

התחרות כוללת  32 קבוצות, 26 קבוצות מעפילות אוטומטית לשלב הבתים, ושש קבוצות עולות משלושה סיבובי מוקדמות. הקבוצות מחולקות לארבעה בתים, כשבכל בית יש שמונה קבוצות. בהגרלת הבתים ישנו חוק האוסר על שתי קבוצות מאותה מדינה להיות באותו בית. כל קבוצה פוגשת את הקבוצות האחרות בבית שלה, פעם בבית ופעם בחוץ. הקבוצות שסיימו במקומות ראשון, שני, שלישי, ורביעי בכל בית עולות לפלייאוף. הקבוצות שסיימו במקומות החמישי והשישי בכל בית נושרות ליורופקאפ.
בשמינית הגמר, הקבוצות מהמקום הראשון בשלב הבתים משחקות נגד הקבוצות מהמקום הרביעי בשלב הבתים, והקבוצות מהמקום השני בשלב הבתים משחקות נגד הקבוצות מהמקום השלישי בשלב הבתים. קבוצות מאותו בית לא יכולות לשחק אחת נגד השנייה בשלב שמינית הגמר. ברבע הגמר, הקבוצות שניצחו בסדרה בין הקבוצות מהמקום הראשון לקבוצות מהמקום הרביעי, משחקות נגד הקבוצות שניצחו בסדרה בין הקבוצות מהמקום השני לקבוצות מהמקום השלישי. מרבע הגמר ואילך, ההגרלה היא אקראית לחלוטין, ואין בה חוקים.
שלב הבתים משוחק מאוקטובר ועד פברואר, והפלייאוף מתחיל באותו חודש. הפלייאוף משוחק בשיטת בית-חוץ, פרט לפיינל פור. הפיינל פור נערך בדרך כלל בשבוע האחרון של אפריל או בשבוע הראשון של מאי.

קבוצות ישראליות במפעל

בעונתו הראשונה של המפעל, 2016/17, השתתפו מכבי ראשון לציון שנכנסה אוטומטית לשלב הבתים עקב היותה אלופת המדינה עונה קודם לכן, ועירוני נהריה שעלתה לשלב הבתים מסיבוב המוקדמות השני לאחר שהדיחה את טסמוקי מינסק הבלארוסית.
עירוני נהריה לא הצליחה לעבור את שלב הבתים ונשרה ליורופקאפ. מכבי ראשון לציון עלתה לשלב הפלייאוף שם הודחה על ידי לוודוגיסבורג הגרמנית.
בעונתו השנייה, השתתפה במפעל הפועל חולון ישירות בשלב הבתים.
בעונה השלישית של הטורניר, משתתפות הקבוצות הפועל ירושלים והפועל חולון החל משלב הבתים בטורניר, קבוצת הפועל תל אביב הודחה בשלב המוקדמות על ידי קבוצת שרלרואה הבלגית.
סוכנות הביון (מקדוניה הצפונית)

משימות

סוכנות הביון (AR), כגוף מיוחד של הממשל הוקם בהתאם לדרישות החוק והוא גוף ממשלתי שנועד לבצע איסוף, ניתוח ועיבוד של מידע מודיעיני רלוונטי לביטחון הלאומי ולאינטרסים הפוליטיים והכלכליים של הרפובליקה של מקדוניה הצפונית. 
לכן, הסוכנות הקימה, והיא ללא הרף מפתחת אתמנגנוני מניעה, ציפייה והתראה מוקדמת של הערכת סיכונים. היא מיידעת את רשויות המדינה של הרפובליקה של מקדוניה הצפונית על תהליכים ואיומים על הביטחון הלאומי. 
סוכנות המודיעין מייצגת את אחד העמודים הבסיסיים של המודיעין ומערכת הביטחון של הרפובליקה של מקדוניה הצפונית.

פיקוח אזרחי על הסוכנות

האספה של הרפובליקה של מקדוניה הצפונית, מפקחת על עבודת הסוכנות באמצעות ועדה. הוועדה מגישה דו"ח על הרכב הסוכנות ועל הפעילות הנערכת פעם בשנה לכל היותר. לפני הגשת הדו"ח הוועדה מחויבת לנהל דיון עם מנהל הסוכנות.
תיאודבלד

תיאודבלד (Theudebald‏ 535–555) היה מלך אוסטרזיה בשנים 548 - 555.
אחרי מותו של תיאודברט ה-1 ב-547 או 548 עלה על כס השלטון בריימס בנו מדויטרה, תיאודבלד בן ה-13. נאמנותם של האצילים לזכר אביו שמרה על השקט בעת היותו קטין.
תיאודבלד נישא לדודתו החורגת, ולדרדה (Waldrada), בתם של ואקו, מלך הלומברדים ושל אשתו השנייה, אוסטריגוזה (Austrigusa). שהייתה אחותה של ויזידארד אשת אביו. כך חיזק את הברית בין אוסטרזיה לבין הלומברדים.
תיאובלד לא הצליח להחזיק בידיו את כיבושיו של אביו בצפון איטליה. ב-552 שלח יוסטיניאנוס הראשון, קיסר האימפריה הביזנטית, משלחת צבאית בהנהגת נרסס. תיאובלד, כאביו לפניו נמנע מעימות ישיר עם הצבא הביזנטי.
עם פטירתו של תיאודבלד ב-555 עברה הממלכה לידי דוד-אביו, כלותר הראשון.
פנחס אמתי

קורות חיים

אמיתי נולד באביב 1928 למשפחה חרדית בעיר העתיקה בירושלים. מילדותו אהב טבע והיה עוזרו של ד"ר אהרון שולוב, באיסוף חרקים. ד"ר ישראל אהרוני היה הראשון שהנחה אותו לעבודה מדעית ועודד אותו באיסוף חרקים וברישומם.
בין 1943 ל-1948 עבד כחשמלאי במפעל האשלג בסדום. במלחמת השחרור, כאשר הירדנים הטילו מצור על סדום, הוא השתתף בקרבות לפתיחת המצור. לאחר שחרורו חזר לעבודה באוניברסיטה העברית כלבורנט ולאחר מכן התמנה גם לעוזר הוראה. בנוסף היה מורה לטבע בקריית ענבים.
ב-1955 התפרסם מאמרו הראשון על עקרבים כפולי עוקץ, וב-1959 התפרסם מאמרו על תגלית דרכי הרבייה אצל עקרבים. עקב הצורך בפיתוח חיסון פסיבי כנגד עקיצות עקרבים, פיתח אמיתי מכשיר חשמלי שכונה "מחלבת העקרבים" ואִפשר הפקת ארס עקרב לשם יצירת תרכיב חיסון. 
החל מ-1962 היה מורה בסמינר דוד ילין בירושלים. ב-1969 היה שותף בחקר הלישמניה בישראל ובאתיופיה. בין השנים 1976 – 1995 שימש כמורה לזואולוגיה של "נוער שוחר מדע" במסגרת האוניברסיטה העברית. בשנים 1979 - 1982 שימש כאוצר האוסף האנטומולוגי של האוניברסיטה העברית. במקביל, בין השנים 1980 - 1995, הדריך במסגרת החברה להגנת הטבע. הדריך במשך שנים רבות את המתנדבים והמדריכים בגן החיות התנכ"י בירושלים. בספטמבר 2016 נקרא החדר שבו הדריך, על שמו.
בשנת 1960 יצא לאדיס אבבה שבאתיופיה ביחד עם ד"ר יז'י פּרוּשינסקי, בכדי לחקור שם את שושנת יריחו (לישמניאזיס) המופצת שם על ידי עכברים. כיום (2019) עסוק אמיתי בכתיבת ספר על המחלה.
בשנת 1998 הגדיר הארכנולוג הפולני ד"ר יז'י פּרוּשינסקי (צר') עכביש חדש למדע מבני משפחת הקפצניים וקרא לו על שמו של אמיתי, 'פלגרה אמיתי' (Phlegra amitaii). שמות שונים של חרקים ועכבישים נקראים בעברית בשמות שהעניק להם אמיתי, כגון: עב-יד כושי, נבו יריחו, קטלן דו-גוני, שרקן וגמל שלמה עצבני.
ב-2019 הוענק לו אות "יקיר ירושלים" על התגליות החשובות במחקריו הרבים ועל תרומתו ליסוד המושג "טבע עירוני" בירושלים.
אמיתי נשוי משנת 1947 ליפה ולו שתי בנות, נגבה נבון (1949) וסיגל סוכצקי אמיתי (1964), שישה נכדים ושישה נינים. הוא מתגורר בשכונת בית וגן בירושלים.
Conquest of Paradise

גרסאות כיסוי

לשיר זה הוקלטו גרסאות כיסוי (קאברים) רבות. בין האמנים שהקליטו וניגנו גרסאות כיסוי נמנים "Blake", קלאוס שולץ, Free the Spirit, התזמורת הסימפונית של וינה, ג'ון ויליאמס ותזמורת הפופ של בוסטון (1996), להקת Daylight‏ (1997), דנה וינר (2002), עשרת הטנורים (2004), Rhydian‏ (2009) ו-Gregorian‏ (2012). מספר נגני עוגב ניגנו את היצירה על עוגב כנסייה.
טאו בלווייתן

מאפייני הכוכב

τ בלווייתן הוא כוכב הסדרה הראשית מסוג ספקטרלי G8. הבהירות הנראית שלו היא 3.50, כך שניתן לראותו בקלות ממקום חשוך. רדיוסו ומסתו קטנים מאלו של השמש בכ-20%, הטמפרטורה על פניו היא כ-5,345 קלווין, מעט פחות מטמפרטורת השמש, ועוצמת ההארה שלו היא מעט יותר ממחצית עוצמת השמש. כוכב לכת המאפשר קיום חיים צריך להמצא במרחק של כ-0.68 יחידות אסטרונומיות, בערך כמו רדיוס המסלול של נוגה.
הכוכב מסתובב סביב עצמו במהירות נמוכה יחסית של 1–2 ק"מ בשנייה והוא משלים סיבוב על צירו בכ-31 ימים. הפעילות המגנטית על פניו מועטה ביחס לשמש ונוצרים על פניו כתמי שמש מועטים. מהירותו המוחלטת של הכוכב היא מעט גבוהה - כ-37 ק"מ בשנייה ונראה שהוא נוצר מחוץ למרכז הדיסקה של שביל החלב ונדד לתוכה מאוחר יותר. בשל קרבתו לכוכב תנועה עצמית גדולה של קרוב ל-2 שניות קשת בשנה.
גילו של τ בלווייתן מוערך בכ-10 מיליארדי שנים, בערך כפול מגילה של השמש. שכיחות היסודות הכבדים מהליום על פניו נמוכה משל השמש באופן משמעותי מה שמפחית את הסיכוי לקיומו של כוכב לכת סלעי. תצפיות בתחום התת-אדום הראו שאת הכוכב מקיפה דיסקת אבק קר המשתרעת עד למרחק של כ-55 יחידות אסטרונומיות ממנו. מסת הדיסקה מוערכת ביותר ממסת ארץ לעומת מסת הדיסקה המקיפה את מערכת השמש (חגורת קויפר) המוערכת בכעשירית מסת ארץ בלבד. לעומת זאת לא נמצא עד היום שום כוכב לכת המקיף את הכוכב. אם קיים כוכב לכת כזה, הוא צפוי לספוג פגיעות רבות של אסטרואידים וכוכבי שביט המגיעים מדיסקת האבק ולכן הסיכוי שיווצרו על פניו חיים רב תאיים נמוך.

שכנים

רוב שכניו של τ בלווייתן הם ננסים אדומים, הקרובים שביניהם הם כוכב ההבזק YZ בלווייתן במרחק של 1.6 שנות אור וזוג הננסים האדומים גליזה 65 במרחק של כ-2.9 שנות אור. למרות קרבתם הם לא ניתנים לראייה ממרחק זה בעין אנושית ללא ציוד עזר. חוץ מהם נמצא במרחק של כ-5.5 שנות אור ממנו הכוכב ε בארידנוס, שנראה משם ככוכב בהיר למדי עם בהירות מדרגה 2.12. השמש תראה מ-τ בלווייתן ככוכב עם בהירות מדרגה 2.64.
במרחק זוויתי של כ-90 שניות קשת מ-τ בלווייתן נמצא ננס אדום עם בהירות מדרגה 13. אם הננס מהווה מערכת כפולה עם τ בלווייתן אז הוא מקיף אותו במרחק של לפחות 325 יחידות אסטרונומיות ובזמן הקפה של לפחות 6,000 שנים, אך ככל הנראה השניים לא קשורים זה לזה ורק נמצאים בערך על אותו קו ראייה.
מינסוטה טווינס

היסטוריה

הקבוצה הוקמה ב-1901 בוושינגטון והייתה אחת משמונה הקבוצות שייסדו את האמריקן ליג. בזמן שהותה בוושינגטון כונתה הקבוצה וושינגטון סנטורס, ולמרות מספר שנים טובות כולל זכייה בוורלד סיריס ב-1924, היו השגי הקבוצה דלים יחסית, והיא הייתה מושא ללעג על רקע כשלונותיה. עד שעברה למינסוטה סיימה הקבוצה במאזן חיובי רק 16 פעמים מתוך 60 עונות.
ב-1960 הגיעו בעלי הקבוצה לסיכום על מעבר למינסוטה, לאחר משא ומתן מול הליגה אושר ההסכם, ונקבע שהקבוצה תוכל לעבור ולזקוף לזכותה את השגי העבר, ובמקביל תוקם קבוצה חדשה בוושינגטון שתישא את השם וושינגטון סנטורס. ב-1961 יצא לפועל המעבר למינסוטה. שם הקבוצה נבחר להיות מינסוטה טווינס, ובכך היא הייתה הקבוצה הראשונה בתולדות הליגה שנשאה שם של מדינה ולא שם של עיר ספציפית, זאת מתוך תקווה שבכך תגדיל את מאגר האוהדים שלה. גם הכינוי "טווינס" (תאומים) נבחר על רקע הרצון לגרום להזדהות אוהדים מכלל מטרופולין "ערי התאומים" הכולל את מיניאפוליס וסיינט פול.
הטווינס העפילו לוורלד סיריס ב-1965 אך הפסידו בסדרה 3-4, לאחר תצוגות הירואיות של סנדי קופקס מהלוס אנג'לס דודג'רס. הקבוצה העפילה פעמיים נוספות לגמר, ב-1987 וב-1991 כשבשתי הפעמים היא הצליחה לזכות בתואר.

אצטדיון

בין 1982 ל-2010 שיחקה הקבוצה ביוברט האמפרי מטרודום (או בקיצור המטרודום), אצטדיון מקורה בו משחקת גם קבוצת הפוטבול מינסוטה ויקינגס, האצטדיון נתן לקבוצה יתרון ביתי מובהק, הן בשל רעש הקהל המועצם בחלל הסגור, והן בשל ייחודיות המגרש. אף על פי כן, האצטדיון אינו ידידותי לקהל מבחינת תנאי צפייה שכן נבנה כאצטדיון פוטבול רב שימושי שניתן להתאימו גם למשחק בייסבול. לאור תזרים ההכנסות הנמוך, הצליחו בעלי הקבוצה לשכנע את מחוקקי מדינת מינסוטה לאשר לקבוצה בניית אצטדיון חדש, הטרגט פילד , בן כ-40,000 מקומות, אשר נפתח רשמית ב-12 באפריל 2010. על אף מזג האוויר הבעייתי באזור צפוני בו הוא שוכן, האצטדיון. אינו מצויד בגג הניתן לסגירה. עלותו של הקמת האצטדיון החדש הגיעה ל-555 מיליון דולרים ובו 38,544 מקומות (נכון ל-2019).
הילינגדון (רובע)

היסטוריה

רובע הילינגדון הוקם בשנת 1965 מכוח חוק השלטון בלונדון 1963 מאיחודם של הרובע המוניציפלי של אוקסברידג', הרובע העירוני של הייז והארלינגטון, הרובע העירוני של רואיסליפ - נורת'ווד והרובע העירוני של יוסלי ומערב דרייטון שהיו חלק ממחוז מידלסקס.
עם הקמת הרובע הוצע שיקרא בשם "אוקסברידג'". זמן קצר מאוחר יותר שונה שם הרובע להילינגדון.

גאוגרפיה

הרובע גובל ברובע אילינג במזרח.

פארקים

ברובע 239 פארקים ושטחים ציבוריים, מרביתם מצויים בשטח החגורה הירוקה של העיר.

אוכלוסין

ברובע מספר התושבים הנמוך ביותר מבין כל רובעי לונדון, ואחוז השטחים הבנויים הנמוך ביותר.
שתיקת הארכיון

הסרט

"שתיקת הארכיון" עוסק בסרט תעמולה נאצי שצולם בגטו ורשה, במאי 1942, זמן קצר לפני שליחת רוב תושבי הגטו להשמדה בטרבלינקה. סרטים דוקומנטריים רבים השתמשו בקטעים קצרים מהסרט (לרוב באותם קטעים) ובעקבות השימוש בקטעים אלה, דימויים רבים הפכו בתודעה הציבורית למייצגים את החיים בגטו, וזאת מבלי להבין שמדובר בסרט תעמולה.
זהותם של יוצרי הסרט לא נודעה, כמו גם הסיבה להפסקת הפקתו בטרם הושלמה עבודת עריכתו. 
הסרט התיעודי מתאר את הפקת הסרט, ומעמת את המציאות המתוארת בו עם עדויותיהם של ניצולים שהיו עדים לצילומים ברחובות הגטו, עם קטעי יומני תושבי הגטו היהודים, וכן עם עדות של אחד מהצלמים הנאצים.
פסקול הסרט הולחן על ידי ישי אדר.
הסרט היה מועמד לפרס אמי.
יחסי אירלנד–קנדה

סחר

בשנת 2015 הסחר בין שתי המדינות נאמד ב-2.2 מיליארד דולר קנדי. הייצוא העיקרי של קנדה לאירלנד הוא כימיקלים, ייצוא בולט נוסף הוא מכוניות וציוד להן. גם הייצוא העיקרי של אירלנד לקנדה הוא כימיקלים והוא מהווה חלק ארי יותר מחלקו בייצוא הקנדי. באוקטובר 2016 חתמו קנדה והאיחוד האירופי (בו אירלנד היא מדינה חברה) על הסכם סחר חופשי.
מתייה ולבואנה

קריירה

ולבואנה נולד בבלאנקפור (Blanquefort) שבאקיטן לאב ממוצא ספרדי ואם צרפתייה. הוא התחיל לשחק בקבוצה בעירו ובגיל שמונה עבר לשחק באקדמיה לנוער של בורדו. הוא שיחק שנתיים בקבוצת הנוער של הקבוצה אולם בתום קריירת הנוער שלו, בורדו לא הייתה מעוניינת בו, בקבוצת הבוגרים. לאחר שיחרורו הוא לא מצא קבוצה מקצוענית ועבר לשחק בקבוצת לאנז'ון קאסטט מליגה CFA 2, הליגה החמישית בצרפת. לאחר עונה בקבוצה זו, הוא עבר לליבורן ששיחקה בליגה השלישית, שם התפתחו יכולותיו המקצועיות. בעונת 2006, יכולתו הטובה שהשפיעה לטובה על כל הקבוצה, גרמה לקבוצות מהליגות המקצועיות בצרפת לעקוב אחריו. בתום אותה עונה הוא עבר לקבוצת אולימפיק מרסיי תמורת 800,000 אירו וחתם שם על חוזה מקצועני ראשון בקריירה שלו. עונתו הראשונה במרסיי לא הייתה מוצלחת וכך גם מחצית עונתו השנייה. אולם בתחילת עונתו השלישית הוא כבש שער ניצחון היסטורי בשלב הבתים של ליגת האלופות במשחקה של מרסיי נגד ליברפול, סדרת משחקים טובים לאחר מכן הביאו אותו לעמדת שחקן מפתח במרסיי והוא נבחר לנבחרת העונה. ב-2 באוגוסט 2014 חתם ולבואנה לשלוש שנים בדינמו מוסקבה הרוסית, ששילמה תמורתו 7 מיליון אירו.
ב-11 באוגוסט 2015 חתם ולבואנה לשלוש שנים באולימפיק ליון עבור 5 מיליון יורו. 
ב-12 ביוני 2017 חתם בפנרבחצ'ה הטורקית.
ב-28 במאי 2019 חתם באולימפיאקוס.
ב-2008 הוא זומן לראשונה לנבחרת הבוגרת של צרפת אולם משחקו הראשון התרחש רק ב-2010. הוא שיחק רק 21 דקות במונדיאל 2010 ועל אף שהוא היה בסגל של צרפת ליורו 2012 הוא לא שיחק ולו דקה אחת בכל הטורניר. בעקבות הכישלונות של צרפת במונדיאל 2010 ויורו 2012, התמנה דידייה דשאן למאמן הנבחרת והוא החל לשתף יותר את ולבואנה.
טובלאך

היסטוריה

ההתיישבות בכפר החלה ככל הנראה בתקופת תרבות הלשטט בין המאה ה-6 למאה ה-8 לפני הספירה. תושבי טובלאך ההיסטורית נחשבו מאז המאה השישית כבני חסות של טאסילו הראשון (Tassilo I) מלך בואריה לאחר שכבש את האזור.
ההתייחסות הראשונה ליישוב בכתובים, היא משנת 827 לספירה וקשורה לפיתוח דרך המסחר הישנה בין איטליה לגרמניה (Strada d'Alemagna), בין האזורים התעשייתים של ונציה ואאוגסבורג.
הכנסייה המודרנית הראשונה בכפר נבנתה במאה ה-19 בידי הנזירים של סן קנדידו.
מסילת רכבת אשר נסללה בקרבת טובלאך החל מ-1871 הביאה לפריחת התיירות באזור והפכה את העיירה למרכז תיירות. עד שנת 1963 שימשה טובלאך כנקודת המוצא של קו רכבת הדולומיטים.
קרבות מלחמת העולם הראשונה אשר התחוללו באזור העיירה וברכסי ההרים הסובבים אותה גרמו לנזקים כבדים לכנסייה ולמבנים רבים בכפר.

תיירות

טובלאך נחשבת ליעד תיירותי מבוקש הן עבור תיירות החורף והן עבור תיירות הקיץ. התיירים הרבים הפוקדים אותה הופכים את העיירה לבסיס יציאה עבור מגוון רחב של פעילויות נופש כגון סקי וגלישה, טיפוס, הליכה, רכיבה וכדומה.
מרים (בת אריסטובולוס)

מרים הייתה בתם של אריסטובולוס, בנם של הורדוס מלך יהודה ומרים החשמונאית, ושל ברניקי, בתה של שלומית, אחותו של הורדוס. היו לה שלושה אחים, הורדוס (מלך כלקיס), אגריפס הראשון ואריסטובולוס הצעיר, ואחות אחת, הרודיאס.
לאחר הוצאתו להורג של אביה בשנת 7 לפנה"ס, אורסה מרים לבנו של דודה אנטיפטרוס, בנו הבכור של הורדוס, אולם לאחר שאנטיפטרוס ביקש מאביו לשנות את סדרי הנישואין שקבע בבית המלוכה, השיא הורדוס את מרים לאנטיפטרוס עצמו.
ייתכן ומרים בת אריסטובולוס היא אותה "מרים" שיוסף בן מתתיהו מציין (לאחר הוצאתו להורג של אנטיפטרוס בשנת 4 לפנה"ס) שהייתה אשתו של בן אחר של הורדוס, האתנארך ארכלאוס, שגירש אותה לטובת נישואין לגלפירה, בתו של ארכלאוס מלך קפודקיה.
אייר סלובקיה

תולדות החברה

החברה נוסדה בתחילת שנת 1993 לאחר פירוק צ'כוסלובקיה תחת השם טרקס סלובקיה.
החברה הוקמה בגלל שחברת התעופה הצ'כוסלובקית CSA הפכה לחברת התעופה הלאומית של צ'כיה.
טיסתה הראשונה של החברה התקיימה בינואר 1994 בין בריטסלבה לתל אביב.
בשנת 1995 שינתה החברה את שמה לאייר סלובקיה. בסוף שנת 2008 התברר כי לחברה חובות גדולים, בין השאר לביטוח הלאומי הסלובקי. בתחילת מרץ 2010 איבדה החברה את הרישיון להפעלת טיסות בשל חובותיה, וב-25 במאי באותה שנה הודיעה על הליך פירוק  החברה.
Aeternitas (גרמניה)

תולדות הלהקה

הלהקה הוקמה בשנת 1999 על ידי אניה מלכאו ואלכסנדר הוזינגר שעבדו יחד בלהקת מטאל גותי. השניים החליטו לעבוד על פרויקט במסגרתו הם ילחינו בסגנון מטאל את מיסת הרקוויאם הנוצרית. הפרויקט יצא כאלבומה הראשון של הלהקה (Requiem) בשנת 2000 וזכה להצלחה מקומית. בעקבות ההצלחה החליטו השניים להקים להקה שתוכל לבצע את השירים בהופעות חיות, ולצורך כך צרפו כמה חברי להקה נוספים.
פירוש השם של הלהקה בלטינית הוא "נצח"/"אלוהות". אטרניטאס היה הכינוי לקיסרים שהוכרזו כאלים בקיסרות הרומית.
בשנת 2004 הוציאה הלהקה את אלבומה השני (La Danse Macabre; ריקוד המוות) הקרוי על שם המוטיב האמנותי הידוע. בשנת 2009 יצא אלבומם השלישי (Rappacinis Tochter; הבת של ראפצ'יני), אלבום קונספט על פי סיפור קצר ידוע של נתניאל הות'ורן וכן סיפורים של אדגר אלן פו. האלבום זכה להצלחה וזכה בפרס האלבום הטוב ביותר בסצנת הרוק הגרמנית. האלבום גם יצא בגרסת הופעה חיה.
מאז 2011 עובדת הלהקה על האלבום הרביעי שלהם שיקרא House Of Usher, סינגל ראשון מתוך האלבום יצא בשנת 2014.
היון צ'אנג

ביוגרפיה

צ'אנג נולד בסוואן והחל לשחק טניס בגיל 6. אביו אף הוא טניסאי לשעבר שהיה למאמן טניס. 
ב-2015 נבחר לשחקן המשתפר בסבב ה-ATP לאחר שזכה בארבעה טורנירי צ'אלנג'ר ופעמיים סיים שני. הוא החמיץ מספר חודשים בעונת 2016 כתוצאה מפציעה בבטנו. ב-2017 העפיל לסיבוב השלישי באליפות צרפת הפתוחה ולסיבוב השני באליפות אוסטרליה הפתוחה ובאליפות ארצות הברית הפתוחה. בנובמבר 2017 זכה בטורניר הדור הבא של סבב ה-ATP לאחר ניצחון בגמר על אנדריי אנדרייביץ' רובלב.
בתחילת 2018 רשם את הישג השיא שלו כשהעפיל לחצי גמר אליפות אוסטרליה הפתוחה בו הפסיד לרוג'ר פדרר. בדרך לחצי הגמר גבר צ'אנג בין השאר על אלכסנדר זברב ונובאק ג'וקוביץ'. בהמשך השנה העפיל לרבע הגמר בטורניר אינדיאן וולס מאסטרס ובטורניר מיאמי, ונכנס לדירוג 20 הטניסאים הטובים בעולם.
צ'אנג חבר בנבחרת גביע דייוויס של דרום קוריאה משנת 2014.